শনিবার রাতে পার্ক স্ট্রিট এলাকায় টালিগঞ্জের বাসিন্দা এক মত্ত দম্পতির হাতে নিগৃহীত হয়েছেন সাউথ ট্র্যাফিক গার্ডের এক সার্জেন্ট। পুলিশকর্তাদের একাংশের বক্তব্য, শনিবারের ঘটনাটি বিচ্ছিন্ন নয়। সাম্প্রতিক অতীতে রাতের শহরে একাধিকবার এমন ঘটনা ঘটেছে। লালবাজারের এক পুলিশ কর্তার কথায়, ‘‘অধিকাংশ ক্ষেত্রেই দেখা যাচ্ছে, সমাজের অভিজাত অংশের মানুষদের কেউ কেউ গভীর রাতে মত্ত অবস্থায় বেপরোয়া গাড়ি চালাচ্ছেন। পুলিশকর্মীরা বাধা দিলে তাঁরা চড়াও হচ্ছেন।’’ তাঁর কথায়, ‘‘এমনিতেই রাতের শহরে মহিলা পুলিশকর্মীর সংখ্যা কম থাকে। তাই মত্ত অবস্থায় মহিলারা কর্তব্যরত পুলিশকর্মীদের উপর চড়াও হলে তাঁদের বিড়ম্বনায় পড়তে হচ্ছে।’’
লালবাজার সূত্রের খবর, চলতি বছরেই ২৭ জুন রাত ১১টা নাগাদ ভারতীয় জাদুঘরের সামনে দুই যুবক এবং দুই যুবতীকে প্রকাশ্যে মদ্যপানে বাধা দেওয়ায় আক্রান্ত হন কর্তব্যরত পুলিশকর্মীরা। নিউ মার্কেট থানার পুলিশকর্মীদের উপর চড়াও হয়ে ধাক্কাধাক্কির পাশাপাশি সার্ভিস রিভলভারও কেড়ে নেওয়ার চেষ্টা করা হয়। ২০১৩ সালে গড়িয়াহাটে এক মত্ত মহিলা পুলিশকর্মীদের উপর চড়াও হন। তাঁকে সামলাতে ফুটপাথবাসী এক মহিলার সাহায্য নিতে হয়েছিল পুলিশকে।
রাতের কলকাতায় পুলিশ নিগ্রহে নাম জড়িয়েছে প্রভাবশালীদের আত্মীয়েরও। ২০১৫ সালের ২২মে রাতে রাসবিহারী অ্যাভিনিউয়ে বেপরোয়া গাড়ি চালানোয় বাধা দেওয়ায় হেনস্থার শিকার হন কর্তব্যরত ট্র্যাফিক গার্ডের কনস্টেবল চন্দন পাণ্ডে। ঘটনায় নাম জড়ায় কলকাতার মেয়রের ভাইঝির। ২০১৪ সালের ৩১ মার্চ রাতে পাটুলি এলাকায় এবং বালিগঞ্জ সার্কুলার রোডে প্রকাশ্যে মদ্যপানে বাধা দেওয়ায় আক্রান্ত হয় পুলিশ। অভিযোগ ছিল একাধিক তরুণীর বিরুদ্ধে। ২০১৩ সালের ডিসেম্বরে বালিগঞ্জ ফাঁড়ি এলাকায় এক গাড়ির মহিলা সওয়ারির হাতে আক্রান্ত হন পুলিশকর্মীরা।